DEN EKSTERNE REVISORS BERETNING OM REVISIONSRETTENS ÅRSREGNSKAB FOR REGNSKABSÅRET 1996 (97/C 326/05)

MEDDELELSE TIL LÆSEREN

Uden at det ansvar, der i henhold til EF-traktatens artikel 188 C påhviler Revisionsretten for revisionen af samtlige Fællesskabets indtægter og udgifter, derved indskrænkes, og uden at bestemmelserne i nævnte traktats artikel 206 om meddelelse af decharge derved tilsidesættes, har Revisionsretten siden afslutningen af regnskaberne for regnskabsåret 1987 hvert år ladet regnskaberne over den interne forvaltning revidere af eksterne revisorer.

Den eksterne revisors beretninger om Revisionsrettens årsregnskaber for regnskabsårene 1987 til 1991 er kun blevet tilsendt formanden for Europa-Parlamentets Budgetkontroludvalg.

Revisionsrettens kollegium traf på mødet den 8. juli 1993 afgørelse om, at den eksterne revisors beretning for regnskabsåret 1992 skulle offentliggøres i De Europæiske Fællesskabers Tidende, og at denne praksis ville blive fulgt fremover.

Årsregnskabet, der er vedlagt som bilag til revisionsberetningen, er opstillet på grundlag af de regnskabsmæssige oplysninger, som Revisionsretten har forelagt for Kommissionen med henblik på opstillingen af Fællesskabernes forvaltningsregnskab og balance for regnskabsåret 1996. Disse regnskabsmæssige oplysninger fås ved skriftlig henvendelse til Revisionsrettens afdeling for forbindelserne med de øvrige institutioner og PR.

På Revisionsrettens vegne

Bernhard FRIEDMANN

Formand

Revisionspåtegning af årsregnskabet pr. 31. december 1996

Til medlemmerne af Den Europæiske Revisionsret

I henhold til det mandat, vi har fået overdraget af Den Europæiske Revisionsret, har vi revideret:

- de regnskabsmæssige oplysninger, som Den Europæiske Revisionsret har forelagt for Kommissionen med henblik på opstilling af De Europæiske Fællesskabers forvaltningsregnskab og balance for regnskabsåret 1996

- Revisionsrettens årsregnskab pr. 31. december 1996, der er opstillet på grundlag af disse regnskabsmæssige oplysninger med henblik på offentliggørelse i De Europæiske Fællesskabers Tidende.

Den Europæiske Revisionsret er ansvarlig for de regnskabsmæssige oplysninger og årsregnskabet. Vores opgave er på grundlag af revisionen at afgive en erklæring om de regnskabsmæssige oplysninger og årsregnskabet.

Vi har foretaget revisionen i overensstemmelse med internationalt anerkendte revisionsprincipper. I henhold til disse principper skal revisionen planlægges og gennemføres på en sådan måde, at den giver rimelig sikkerhed for, at de regnskabsmæssige oplysninger og årsregnskabet ikke indeholder væsentlige uregelmæssigheder. En revisionsopgave består i på grundlag af stikprøver at undersøge den underliggende dokumentation for de beløb og informationer, som de regnskabsmæssige oplysninger og årsregnskabet indeholder. Den skal også omfatte en vurdering af de anvendte regnskabsprincipper og -metoder og af de væsentlige skøn, som Revisionsretten har foretaget i forbindelse med regnskabsafslutningen, samt en undersøgelse af regnskabsopstillingen. Vi mener, at revisionen har givet os et rimeligt grundlag for at afgive vores erklæring.

Det er vor opfattelse, at de regnskabsmæssige oplysninger og vedlagte årsregnskab er opstillet i henhold til finansforordningen og gennemførelsesbestemmelserne hertil, til almindeligt anerkendte regnskabsprincipper samt de interne regler gældende for Den Europæiske Revisionsret, og at de giver et retvisende billede af Den Europæiske Revisionsrets aktiver og finansielle stilling pr. 31. december 1996 samt af resultatet for det regnskabsår, der afsluttedes pr. 31. december 1996.

Luxembourg, den 26. juni 1997.

For Coopers & Lybrand S. C. Réviseurs d'Entreprises

(sign.) Marie-Jeanne CHÈVREMONT (sign.) Pascal RAKOVSKY

ÅRSREGNSKAB PR. 31. DECEMBER 1996

>TABELPOSITION>

>TABELPOSITION>

Noter til årsregnskabet pr. 31. december 1996

REGNSKABSPRINCIPPER

1. a) Regnskabsmæssige regler

Regnskaberne for Den Europæiske Revisionsret føres, og årsregnskabet opstilles i overensstemmelse med finansforordningen af 21. december 1977, senest ændret ved Rådets forordning (EF, Euratom, EKSF) nr. 2335/95 af 18. december 1995, og med Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen.

Regnskabsoversigterne er i henhold til artikel 136 i disse gennemførelsesbestemmelser opstillet efter de almindeligt anerkendte principper, navnlig - medmindre en forordning foreskriver andet - principperne fastlagt i Rådets direktiver.

b) Revisionsrettens egenindtægter

Rettens egenindtægter bogføres på grundlag af beløb, der er indgået i regnskabsåret.

Tilgodehavender, der ved regnskabsårets afslutning endnu ikke var indgået, er opført på balancens aktivside under posten »Indtægter, der endnu ikke er indgået«, rubrik »Diverse debitorer«. De er modposteret på balancens passivside under en post med samme titel, rubrik »Diverse kreditorer«. Disse posteringer tilbageføres, når beløbene er indgået.

c) Udgifter

Regnskabsårets udgifter, som de fremgår af »Oversigten over indtægter og udgifter«, er betalinger, der er afholdt over regnskabsårets bevillinger eller over bevillinger fremført fra det foregående regnskabsår i henhold til gældende bestemmelser.

I henhold til finansforordningens artikel 6, stk. 6, er dette regnskabsårs udgifter de udgifter, hvortil betalingsanvisningen er modtaget af finansinspektøren senest den 31. december og af regnskabsføreren senest den 10. januar i det følgende år, og som regnskabsføreren har betalt senest den 15. januar i det følgende år.

d) Anlægsaktiver

Bygninger, udstyr og inventar er ansat til anskaffelsesprisen. Når anskaffelsesprisen er udtrykt i national valuta, omregnes den til ecu til den på anskaffelsestidspunktet gældende regnskabskurs. Samtlige anlægsinvesteringer udgiftsføres i anskaffelsesåret, og der foretages derfor ingen løbende afskrivninger. Den samlede værdi af disse anlægsinvesteringer opføres som aktiver på balancen, indtil de tages ud af brug, mens der modposteres et tilsvarende beløb på passivsiden under rubrikken »Egenkapital« ved årets begyndelse.

Kun udstyr og inventar med en værdi på 350 ECU eller derover opføres under anlægsaktiver på balancens aktivside.

e) Kontormateriel

Denne post omfatter et lager af kontormateriel og af andet forbrugsmateriel, der er ansat til henholdsvis den sidst oplyste pris og til anskaffelsesprisen, samtidig med at der på passivsiden er modposteret et tilsvarende beløb under rubrikken »Egenkapital« ved årets begyndelse. Når anskaffelsesprisen er udtrykt i national valuta, omregnes den til ecu til den regnskabskurs, der anvendes ved opstillingen af balancen.

f) Kursdifferencer

Kursgevinster og kurstab er opført under rubrikken »Revisionsrettens egenindtægter - Diverse« henholdsvis »Driftsudgifter - Diverse«.

INDTÆGTER I FORBINDELSE MED INSTITUTIONENS ADMINISTRATION

2. Rubrikken »Indtægter i forbindelse med institutionens administration« omfatter først og fremmest:

- indtægter fra offentliggørelse af Den Europæiske Revisionsrets beretninger og udtalelser i De Europæiske Fællesskabers Tidende

- aktuarmæssige reserver, der er overført af de nationale pensionsorganer og pensionskasser i form af tjenestemænds pensionsrettigheder.

EGENKAPITAL

3. Under anvendelse af de under punkt 1. d) og 1. e) beskrevne principper kan egenkapitalen pr. regnskabsårets udgang opgøres således:

>TABELPOSITION>

DIVERSE DEBITORER

4. Rubrikken »Diverse debitorer« kan pr. regnskabsårets udgang opgøres således:

>TABELPOSITION>

Posten »Tilgodehavender hos personer, der er knyttet til institutionen« vedrører først og fremmest forskud udbetalt til dækning af tjenesterejser, der allerede er foretaget.

Posten »Indtægter, der endnu ikke er indgået« omfatter skyldige beløb, der endnu ikke er indbetalt. Som modpostering til denne post er der under rubrikken »Diverse kreditorer« opført en gennemgangskonto med samme titel.

Posten »Udgifter, der skal opføres« omfatter beløb faktureret af Kommissionen ved udgangen af regnskabsåret, som endnu ikke har kunnet opføres på budgettet.

DIVERSE KREDITORER

5. Rubrikken »Diverse kreditorer« kan pr. regnskabsårets udgang opgøres således:

>TABELPOSITION>

Underrubrikken »Gæld til kreditkortselskab« omfatter samtlige beløb faktureret af det rejsebureau, der har kontrakt med Retten, men endnu ikke inkasseret af kreditkortselskabet.

På gennemgangskontoen »Indtægter, der kan genanvendes« er modposteret de endnu ikke anvendte beløb, der er opført på aktivsiden som forsikringsydelser, tilbagebetalte skatter og afgifter eller som indtægter fra salg af anlægsaktiver. Indtægter, der kan genanvendes, anvendes til udgifter af samme art, og genanvendelsen skal ske inden udgangen af det følgende regnskabsår.

Underrubrikken »Indtægter, der endnu ikke er indgået« omfatter konstaterede fordringer på medlemsstaterne vedrørende overførsel af pensionsrettigheder, hvor midlerne endnu ikke er overført.

UDGIFTER TIL BETALING I DET KOMMENDE REGNSKABSÅR

6. I henhold til finansforordningen bogføres som regnskabsårets udgifter de udgifter, for hvilke der er foretaget anvisning inden regnskabsårets udgang, og som er betalt mellem den 1. og den 15. januar i det følgende regnskabsår, og de opføres på balancens passivside som udgifter til betaling i det kommende regnskabsår.

ÅRETS RESULTAT AT OVERFØRE TIL DET FØLGENDE REGNSKABSÅR

7. Årets resultat er differencen mellem regnskabsårets samlede indtægter og de udgifter, der er afholdt over regnskabsårets bevillinger og over bevillinger fremført fra det foregående regnskabsår.

Årets resultat at overføre til det følgende regnskabsår kan opgøres således:

>TABELPOSITION>

BUDGETGENNEMFØRELSEN

8. I forbindelse med gennemførelsen af budgettet for regnskabsåret 1996 er der disponeret over fremførte bevillinger og over regnskabsårets bevillinger.

a) De fremførte bevillinger vedrører for det første alle forpligtelser, som Retten har indgået, men som ikke er afviklet inden regnskabsårets afslutning, og for det andet bevillinger, som budgetmyndigheden har besluttet at fremføre. Bevillinger fremført fra det foregående år, som der ikke er disponeret over i regnskabsåret, bortfalder normalt.

>TABELPOSITION>

b) Gennemførelsen af regnskabsårets bevillinger omfatter betalinger afholdt over de bevillinger, der er indgået forpligtelse for. Saldoen af ikke-afviklede forpligtelser kan fremføres til det følgende regnskabsår. De bevillinger, der ikke er disponeret over ved regnskabsårets afslutning, bortfalder normalt.

>TABELPOSITION>

De samlede betalinger afholdt over fremførte bevillinger (2 108 386 ECU) og over regnskabsårets bevillinger (51 754 030 ECU) udgør i alt 53 862 416 ECU. Dette beløb svarer til de samlede udgifter opført i oversigten over indtægter og udgifter i regnskabsåret 1996.

Revisionsfirmaet Coopers & Lybrands beretning om dets efterprøvelse af de administrative og regnskabsmæssige procedurer, det interne kontrolsystem samt af, om den økonomiske forvaltning har været forsvarlig

Til medlemmerne af Den Europæiske Revisionsret

I forbindelse med revisionen af Den Europæiske Revisionsrets forvaltningsregnskab og balance pr. 31. december 1996 har vi efterprøvet de administrative og regnskabsmæssige procedurer i Den Europæiske Revisionsret og dens interne kontrolsystem.

I. MÅL OG METODE

Målet for vores undersøgelse har været at efterprøve, om de ansvarlige i Revisionsretten ved en korrekt anvendelse af reglerne for den interne kontrol kan sikre:

- en korrekt og sammenhængende kontrol

- at budgetproceduren overholdes systematisk

- at det af Revisionsretten opstillede årsregnskab giver et retvisende billede.

Disse regler for den interne kontrol er fastlagt i henhold til forordninger og relevante dokumenter og skal sikre, at de almindeligt anerkendte principper for forsvarlig økonomisk forvaltning anvendes.

De væsentligste forordninger og andre relevante dokumenter er:

- finansforordningen af 21. december 1977 vedrørende De Europæiske Fællesskabers almindelige budget, senest ændret ved Rådets forordning (EF, Euratom, EKSF) nr. 2335/95 af 18. september 1995

- Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977, og

- Revisionsrettens interne regler for gennemførelsen af Rettens budget, vedtaget ved afgørelse nr. 94/75 af 20. december 1994.

Vi har først dannet os et billede af de vigtigste administrative procedurer og regnskabssystemer, som vi dernæst har beskrevet. Endvidere har vi analyseret og evalueret den interne kontrol og den interne datasikkerhed. I forbindelse med revisionen har vi haft drøftelser med de ansvarlige for de forskellige tjenestegrene og deres medarbejdere, og vi har foretaget stikprøvekontrol af den underliggende dokumentation for de transaktioner, der er bogført i Revisionsrettens regnskaber.

Bestemmende for stikprøvernes art og omfang har været vores vurdering af kvaliteten af Revisionsrettens interne kontrol. Samtlige forekommende svagheder er derfor ikke nødvendigvis blevet afdækket. Vi mener dog, at vore indgående undersøgelser giver et rimeligt grundlag for vores konklusion om efterprøvelsen af Revisionsrettens kontrolsystem og den økonomiske forvaltning.

II. KONKLUSION

På grundlag af den detaljerede undersøgelse, der er foretaget efter den ovenfor beskrevne metode, konkluderer vi, at:

- regnskaberne giver et retvisende billede, hvad der ses af, at vi ikke har måttet foreslå korrektioner eller justeringer

- informationssystemerne efter vor opfattelse og således, som de er defineret i ovennævnte retsforskrifter, anvendes korrekt og i overensstemmelse med reglerne for den interne kontrol.

Luxembourg, den 26. juni 1997.

For Coopers & Lybrand S. C. Réviseurs d'Entreprises

(sign.) Marie-Jeanne CHÈVREMONT (sign.) Pascal RAKOVSKY